《别老者王元之二》
宋代·王令

二夷之来始何自，乘我中国方迷昏。各投阴诬张诞妄，寻附罅隙为株根。

例誇难能压甚畏，钓博天下要推尊。其流汗漫已不制，尚自冲荡洪其源。

一戎中侵欲内侮，犹遣万甲疆场屯。何哉二戎日内坏，不思刷去仍资存。

尝闻古人第气类，皆以夷敌禽兽论。惜乎无伦弗礼义，几希不得人相扪。

吾观世之陷此者，不啻火立足向燔。岂期之子既自悟，不思跳出乃欲𨀛。

余方往就西北食，闻子亦整东南辕。虽然去就固在子，安忍惜手不试援。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。